A BIZOTTSÁG 296/2007/EK RENDELETE
(2007. március 20.)
a Bulgáriában és Romániában a rostlen és a rostkender ágazatában alkalmazandó átmeneti intézkedésekről
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 41. cikke első albekezdésére,
mivel:
(1)
A rostlen és a rostkender piacának közös szervezéséről szóló, 2000. július 27-i 1673/2000/EK tanácsi rendelet (1) 2. cikke a rosttermelésre szánt len- és kenderszalmára vonatkozóan feldolgozási támogatásról rendelkezik. A támogatásban az engedéllyel rendelkező elsődleges feldolgozó részesül.
(2)
A rostlen és a rostkender piacainak közös szervezéséről szóló 1673/2000/EK tanácsi rendelet alkalmazása részletes szabályainak megállapításáról szóló, 2001. február 5-i 245/2001/EK bizottsági rendelet (2) 7. cikkének (1) bekezdése alapján a rosttermelésre szánt len- és kenderszalmára vonatkozó támogatás kizárólag olyan szalmából készült rost után nyújtható, amely adásvételi szerződés, feldolgozási kötelezettségvállalás vagy feldolgozási szerződés tárgyát képezi, és amelyre a 796/2004/EK bizottsági rendelet (3) 1. fejezete II. címének II. része szerinti egységes kérelmet nyújtottak be az adott gazdasági évre vonatkozóan.
(3)
Ebből következően Bulgária és Románia (a továbbiakban: termelő új tagállamok) esetében a 2007/2008-as gazdasági év előtt termelt szalmából nyert len- és kenderrostok nem tesznek eleget a támogatásra való jogosultság feltételeinek. Ezért a rendelkezés alkalmazásának céljából helyénvaló átmeneti intézkedéseket hozni, hogy a rendelkezés alkalmazható legyen a bulgáriai és romániai feldolgozókra.
(4)
A 245/2001/EK rendelet 7. cikkének (1) bekezdésében szereplő feltételek teljesülésének biztosításához az intézkedéseknek erre alkalmas ellenőrzési rendelkezéseket kell magukban foglalniuk. Ezért helyénvaló előírni, hogy a termelő új tagállamokban engedéllyel rendelkező elsődleges feldolgozók, csakúgy, mint azok az elsődleges feldolgozók, akik kérelmük benyújtását követően még nem kaptak engedélyt az illetékes hatóságtól, tájékoztassák a nemzeti ellenőrző hatóságokat a 2007/2008-as gazdasági év kezdete előtt rendelkezésükre álló szalma-, illetve len- és kenderrostmennyiségekről. Továbbá rendelkezni kell az ellenőrző hatóságok által elvégzendő ellenőrzésekről és egy szankciórendszer bevezetéséről.
(5)
Az e rendeletben előírt intézkedések összhangban vannak a Természetesrost-piaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1673/2000/EK rendelet 1. cikke (2) bekezdésének b) pontja szerinti, Bulgáriában és Romániában (a továbbiakban: az új termelő tagállamokban) működő, engedéllyel rendelkező elsődleges feldolgozók, illetve azok az elsődleges feldolgozók, akik kérelmük benyújtása óta még nem kaptak engedélyt az illetékes hatóságtól, 2007. július 31-ig tájékoztatják a hatáskörrel rendelkező hatóságot a lenszalmából, kenderszalmából, hosszú lenrostból, rövid lenrostból és kenderrostból 2007. június 30-án rendelkezésükre álló készletekről.
(2) A termelő új tagállamok illetékes hatóságai legalább az (1) bekezdésben említett elsődleges feldolgozók 50 %-ánál a helyszínen ellenőrzik az (1) bekezdésben említett tájékoztatás helyességét.
(3) A termelő új tagállamok meghatározzák az akkor alkalmazandó szankciókat, ha a tájékoztatásra nem, vagy csak késve kerül sor, illetve ha a tájékoztatás hiányos vagy helytelen. A szankcióknak hatékonyaknak, arányosaknak és visszatartó erejűeknek kell lenniük.
(4) A termelő új tagállamok 2008. január 31-ig a Bizottság rendelkezésére bocsátják az (1) bekezdésben említett termékekből 2007. június 30-án rendelkezésre álló készletek - adott esetben a (2) bekezdésben előírt ellenőrzések következtében kiigazított - mennyiségeinek összefoglaló kimutatását és a (3) bekezdés alapján alkalmazott szankciókról szóló összefoglaló kimutatást.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet a 2007/2008-as gazdasági évben alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 20-án.